„Îndrăgostit și tandru… așa cum nu l-am văzut vreodată… îndrăgostit”, ne tentează această mână molatecă și catifelată de poetă.

Pentru Bubulina de la Q Magazine, dragostea este cuvântul definitoriu pentru Liviu Dragnea, ea este începutul și sfârșitul, în acest mic giuvaer de limbă literară dată metodic și ciclic, ca în romanul „Ion”.

Deci nu glasul pământului îi erectează mustața acestui țăran lacom de Teleorman, nu hectarele de beline luate cu japca, nu milioanele supte de la ugerul statului, nu pulanele date pe spinarea mamelor și a bătrânilor, nu gazele lacrimogene cu care a deratizat Piața de niște oameni reduși la nivelul de șobolani, nu setea de putere și de înavuțire, ci glasul iubirii.

Să vezi tandrețe și dragoste acolo unde e ticăloșie, ură, viclenie și violență animalică nu este un gest de umanitate, ci un act oportunist și slugarnic de a servi grupul violatorilor de țară. Poate că și Ilie Gâzea a avut „vulnerabilități umane”, poate că și el a fost odată „îndrăgostit și tandru”, dar din păcate el n-a mai apucat să-și spună povestea revistelor glossy.

A apucat însă să o facă Elena Udrea, pe care revista Viva o mângâie tandru pe burtică, așteptând cu sufletul la gură miracolul nașterii. Revista crede că Elena Udrea e mai mult decât o simplă graviduță sau o femeie ca toate femeile, ci este „o refugiată”, o femeie care „trăiește în exil”, semn că Dana Enache - autoarea articolului - s-a ridicat la înălțimea momentului istoric pe care „femeia care a vrut să conducă România” a avut generozitatea să i-l ofere în exclusivitate.

Înțelegem că Elena Udrea nu este o parvenită din Pleșcoi, plină de tupeu și de ambiție, capabilă să calce pe cadavre, condamnată penal definitiv în țară, ci o Romanoavă alungată de regimul opresiv din România. Pe Udrea o căuta pușcăria, dar a găsit-o Viva, care i-a servit o copertă-preș, poate în amintirea vremurile bune în care doamna împărțea cu generozitate, de la stat, bugete de publicitate personală.

Tot de publicitate pe bani este vorba și în cazul vigilentului Rudolph Giuliani, asta dacă nu cumva Liviu Dragnea a ajuns să plătească serviciile de lobby internațional în carcase de porc, așa cum își ungea pe vremuri protecția de la „statul paralel” la vilele de protocol ale SRI. Am vaga bănuială că Giuliani nu s-a mulțumit doar cu șorici și jumări precum Coldea și că banii pentru scrisoare au cumva legătură cu sumele nerecuperate de ANAF în urma unor condamnări definitive. Luat la întrebări de presa din țara lui și de Departamentul de Stat, Giuliani a admis ceea ce era evident pentru toată lumea, mai puțin pentru trinomul Dragnea-RTV-Antena 3, care se grăbise să anunțe că seismul are epicentrul „direct la Casa Albă” - Giuliani a spus că a fost plătit, că a făcut-o de capul lui, fără să-l informeze pe președintele Trump, trinomul s-a făcut că plouă, iar Liviu Dragnea a rămas și îndrăgostit, și cu banii luați.

Cu mulți bani pierduți vor rămâne, din păcate, foarte mulți români, care vor rămâne fără porc de Crăciun. În Țara Marelui Porcar, felul în care Guvernul gestionează criza pestei porcine este o mare porcărie, cu hei-rup, cu amatorism, cu incompetență, cu dispreț suveran față de suferințele oamenilor. Potrivit șefului Autorității Sanitar Veterinare, este cea mai mare criză de acest fel de după cel de-Al Doilea Război Mondial. Ca să limiteze răspândirea molimei, inspectorii le iau oamenilor porcii din bătătură, fără niciun fel de explicație sau despăgubire, în ciuda promisiunilor ministrului Agriculturii. Oamenii se revoltă pe bună dreptate: „Pentru ce mi-au luat mie porcul?! Ce pestă porcină? Asta e pestă omenească, nu e pestă porcină (…) A lăsat lumea muritoare de foame, chiar muritoare de foame, le-a luat mâncarea de la gură copiilor”.

La nunta lui Dragnea Jr. a cântat Salam, iar Liviu Dragnea, îndrăgostit și tandru, a dansat pe maneaua „Lasă lumea să vorbească”. N-a dansat decât o vară. Cu porcii luați din bătătură, românii vorbesc acum că vor face de Crăciun salam din hamster.